ΓΡΑΠΤΗ ΕΡΩΤΗΣΗ E-1319/96 υποβολή: Felipe Camisσn Asensio (PPE) προς την Επιτροπή (3 Iουνίου 1996)

Θέμα: Διευκρίνιση θεμάτων που συνδέονται με την έννοια της παροχής καθολικής υπηρεσίας στον τομέα των τηλεπικοινωνιών

Όσον αφορά την ελευθέρωση των τηλεπικοινωνιών που πραγματοποιείται στην Ευρωπαϊκή Ένωση, και αφού η Επιτροπή εξέφρασε τις απόψεις της ως προς την έννοια της παροχής καθολικής υπηρεσίας καθορίζοντας τα ελάχιστα επίπεδα ποιότητος των παρεχόμενων υπηρεσιών, όσον αφορά το κόστος, το μόνο που αναφέρεται είναι ότι οι τιμές πρέπει να κυμαίνονται σε λογικά και προσιτά επίπεδα, αφήνοντας στα κράτη μέλη την απόφαση για τη σύσταση ταμείου, ή τον καθορισμό αντισταθμίσεων υπέρ των μεγάλων επιχειρηματιών. Κατόπιν τούτου:

1. Ποιες κατευθύνσεις θα μπορούσε να δώσει η Επιτροπή για την αξιολόγηση των αποφάσεων που θα ληφθούν σε εθνικό επίπεδο όσον αφορά τα θέματα κόστους και χρηματοδότησης;

2. Τι εννοεί συγκεκριμένα η Επιτροπή με τις έννοιες «λογικές και προσιτές τιμές»;

Απάντηση του κ. Bangemann εξ ονόματος της Επιτροπής (3 Ιουλίου 1996)

Στις 13 Μαρτίου 1996, η Επιτροπή εξέδωσε ανακοίνωση σχετικά με την καθολική υπηρεσία τηλεπικοινωνιών στην προοπτική ενός πλήρως ελευθερωμένου περιβάλλοντος ((COM(96) 73 τελικό. )). Στην ανακοίνωση αυτή, η Επιτροπή προσδιορίζει το πεδίο εφαρμογής της καθολικής υπηρεσίας σε κοινοτική κλίμακα, τονίζοντας ταυτόχρονα πόσο σημαντικό είναι να προσφέρεται η καθολική υπηρεσία σε τιμή προσιτή σε όλους τους χρήστες. Προτείνει επίσης γενικές αρχές κοστολόγησης και χρηματοδότησης της καθολικής υπηρεσίας, οι οποίες θεσμοθετήθηκαν με την οδηγία 96/19/ΕΚ ((ΕΕ L 74 της 22.03.1996. )) της Επιτροπής, της 13ης Μαρτίου 1996, για την τροποποίηση της οδηγίας 90/388/ΕΟΚ σχετικά με το πλήρες άνοιγμα των αγορών τηλεπικοινωνιών στον ανταγωνισμό, και με την πρόταση οδηγίας του Ευρωπαϊκού Κοινοβουλίου και του Συμβουλίου για τη διασύνδεση στο χώρο των τηλεπικοινωνιών προκειμένου να διασφαλισθούν καθολική υπηρεσία και διαλειτουργικότητα με εφαρμογή των αρχών της παροχής ανοικτού δικτύου ((ΕΕ C 313 της 24.11.1995. )).

Η προτεινόμενη οδηγία για τη διασύνδεση προβλέπει τη μεθοδολογία που θα πρέπει να χρησιμοποιείται για την κοστολόγηση της καθολικής υπηρεσίας με βάση την προσέγγιση του καθαρού κόστους (η διαφορά κόστους μεταξύ της λειτουργίας ενός οργανισμού που υπέχει υποχρέωση παροχής καθολικής υπηρεσίας και της λειτουργίας χωρίς παροχή καθολικής υπηρεσίας). Η προσέγγιση αυτή ισχύει τόσο για τα πλήρως ανεπτυγμένα τηλεπικοινωνιακά δίκτυα, όσο και στην περίπτωση των κρατών μελών, των οποίων τα τηλεπικοινωνιακά δικτυα αναπτύσσονται τώρα.

Και οι δύο οδηγίες παρέχουν στα κράτη μέλη την ευχέρεια να χρηματοδοτήσουν την καθολική υπηρεσία είτε με σύσταση ανεξάρτητης καθολικής υπηρεσίας, της οποίας οι πόροι θα προέρχονται από όλη την επικράτεια, είτε μέσω συστήματος συμπληρωματικών τελών, τα οποία θα καταβάλλονται στην επιχείρηση εκμετάλλευσης της καθολικής υπηρεσίας επιπλέον της επιβάρυνσης για τη διασύνδεση. Η Επιτροπή θα αναλύσει λεπτομερέστερα τις προσεγγίσεις που αφορούν την κοστολόγηση και τη χρηματοδότηση της καθολικής υπηρεσίας, σε ανακοίνωση που θα εκδώσει το φθινόπωρο του 1996.

Η προσιτή σε όλους τιμή αποτελεί ζήτημα που θα αντιμετωπιστεί κυρίως σε εθνικό επίπεδο, καθώς συνδέεται στενά με τις ειδικές συνθήκες που επικρατούν σε κάθε κράτος μέλος, όπως το μέσο εισόδημα, το κόστος ζωής, οι εθνικές πολιτικές περιφερειακής ανάπτυξης και η εφαρμογή ειδικών ή στοχοθετημένων τιμολογίων. Ταυτόχρονα, στην ανακοίνωση υποδεικνύονται ορισμένοι τρόποι, με τους οποίους είναι δυνατόν να διασφαλιστεί καλύτερα η προσιτή σε όλους τιμή, λόγου χάριν με μεγαλύτερη ευελιξία στην πληρωμή των τελών ή με την επέκταση των ειδικών ή στοχοθετημένων τιμολογίων που εφαρμόζονται σήμερα σε όλα τα κράτη μέλη.